Document ID: 32000R1010

Nariadenie Rady (ES) č. 1010/2000
z 8. mája 2000,
ktoré sa týka ďalšieho nákupu zahraničných menových rezerv Európskou centrálnou bankou
RADA EURÓPSKEJ ÚNIE,
so zreteľom na protokol o Štatúte Európskeho systému centrálnych bánk a Európskej centrálnej banky (ďalej len "štatút"), a najmä jeho článok 30 ods. 4,
so zreteľom na odporúčanie Európskej centrálnej banky (ECB) [1],
so zreteľom na stanovisko Európskeho parlamentu [2],
so zreteľom na stanovisko Komisie Európskych spoločenstiev [3],
konajúc v súlade s postupom ustanoveným v článku 107 ods. 6 Zmluvy o založení Európskeho spoločenstva (ďalej len "zmluva"), článku 42 štatútu a na základe podmienok ustanovených v článku 122 ods. 5 zmluvy a odseku 7 protokolu o určitých ustanoveniach vzťahujúcich sa na Spojené kráľovstvo Veľkej Británie a Severného Írska,
keďže:
(1) Článok 30 ods. 1 štatútu vyžaduje, aby ECB bola zásobená z národných centrálnych bánk zúčastnených členských štátov zahraničnými menovými rezervami, inými než je mena členských štátov, euro, trhovými podielmi MMF, Medzinárodného menového fondu (International Monetary Fund, IMF) a SDRs, zvláštne práva čerpania (special drawing rights), do výšky ekvivalentnej EUR 50000 miliónov.
(2) Článok 30 ods. 4 štatútu stanoví, že ďalšie nákupy zahraničných menových rezerv mimo limitu určeného v článku 30 ods. 1 štatútu môžu byť ovplyvnené ECB v rámci limitov a na základe podmienok stanovených Radou.
(3) Článok 123 ods. 1 spolu s článkom 107 ods. 6 zmluvy stanoví, že hneď po 1. júli 1998 Rada prijme ustanovenie uvedené v článku 30 ods. 4 štatútu.
(4) Toto nariadenie stanoví limit pre ďalšie nákupy zahraničných menových rezerv, ktoré týmto dávajú možnosť Rade guvernérov ECB rozhodnúť o aktuálnych nákupoch niekedy v budúcnosti, aby sa znovu naplnili už vyčerpané fondy zahraničných menových rezerv a nezvyšovali sa fondy ECB, ktoré sú za maximálnou výškou, ktorá je ekvivalentná EUR 50000 miliónov určenej pre počiatočné prevody zahraničných menových rezerv národnými centrálnymi bankami Európskej centrálnej banke.
(5) Akékoľvek doplnenie zahraničných rezerv nemá za následok zvýšenie upísaného kapitálu ECB.
(6) Článok 30 ods. 4 štatútu vyžaduje, aby ďalšie nákupy zahraničných menových rezerv boli ovplyvnené v súlade s článkom 30 ods. 2 štatútu; článkom 30 ods. 2 v súvislosti s článkom 43 ods. 6 štatútu a odsekom 10 písm. b) protokolu o určitých ustanoveniach vzťahujúcich sa na Spojené kráľovstvo Veľkej Británie a Severného Írska vyžaduje, aby sa príspevky každej národnej centrálnej banky určili v pomere k podielu kapitálu ECB upísaného národnými centrálnymi bankami zúčastnených plnoprávnych členských štátov.
(7) Článok 10 ods. 3 v súvislosti s článkom 43 ods. 4 štatútu vyžaduje, aby pre každé z akýchkoľvek prijatých rozhodnutí podľa článku 30 štatútu, hlasy Rady guvernérov ECB podliehali váhe podľa podielov národných centrálnych bánk zúčastnených členských štátov v upísanom kapitáli ECB.
(8) Článok 30 ods. 4 štatútu v súvislosti s článkami 43 ods. 4 a 43 ods. 6 štatútu a odsekom 8 protokolu o určitých ustanoveniach vzťahujúcich sa na Spojené kráľovstvo Veľkej Británie a Severného Írska a odsekom 2 protokolu o určitých ustanoveniach vzťahujúcich sa na Dánsko, neudeľuje žiadne práva alebo neukladá žiadne povinnosti na nezúčastnené členské štáty.
(9) Článok 49 ods. 1 štatútu v súvislosti s odsekom 10 písm. b) protokolu o určitých ustanoveniach vzťahujúcich sa na Spojené kráľovstvo Veľkej Británie a Severného Írska vyžaduje, aby centrálna banka členského štátu, ktorej odchýlka bola zrušená alebo s ktorou sa zaobchádza rovnako ako s centrálnou bankou členského štátu, ktorej odchýlka bola zrušená, previedla na ECB zahraničné menové rezervy v súlade s článkom 30 ods. 1 štatútu; článok 49 ods. 1 štatútu vyžaduje, aby čiastka, ktorá sa má previesť, bola stanovená vynásobením hodnoty v eurách pri aktuálnych výmenných kurzoch zahraničnej menovej rezervy, ktorá je už prevedená na ECB v súlade s článkom 30 ods. 1, a pomeru medzi počtom podielov upísaných príslušnou národnou centrálnou bankou a počtom podielov, ktoré už boli zaplatené inými národnými centrálnymi bankami.
(10) Všetky odkazy na čiastky v eurách v uvedených ustanoveniach zmluvy, v tomto nariadení a v akomkoľvek nákupe alebo požiadavke Európskej centrálnej banky o zahraničné menové rezervy sú odkazy na nominálne čiastky v eurách v čase nákupu takýchto zahraničných menových rezerv Európskou centrálnou bankou,
PRIJALA TOTO NARIADENIE:
Článok 1
Definície
Na účely tohto nariadenia:
- "zahraničné menové rezervy" znamenajú akékoľvek zahraničné menové rezervy zúčastneného členského štátu, ktoré majú národné centrálne banky, ktoré sú denominované, alebo obsahujú obeživá, účtovacie jednotky alebo zlato, okrem meny členských štátov, euro, rezervy MMF a SDRs,
- "národná centrálna banka" znamená centrálnu banku zúčastneného členského štátu, a
- "zúčastnený členský štát" znamená členský štát, ktorý prijal jednotnú menu v súlade so zmluvou.
Článok 2
Ďalšie nákupy zahraničných menových rezerv
1. ECB môže uskutočniť ďalšie nákupy zahraničných menových rezerv z národných centrálnych bánk pričom môže prekročiť limit stanovený v článku 30 ods. 1 štatútu až do výšky ekvivalentnej EUR 50000 miliónov, v prípade potreby pre takéto zahraničné menové rezervy.
2. Centrálna banka členského štátu, ktorej odchýlka bola zrušená, alebo s ktorou sa zaobchádza rovnako ako s centrálnou bankou členského štátu, ktorej odchýlka bola zrušená, prevedie do ECB čiastku zahraničných menových rezerv stanovenú vynásobením hodnoty eura pri aktuálnych výmenných kurzoch zahraničnej menovej rezervy, ktorá už bol prevedená do ECB v súlade s odsekom 1, pomerom medzi počtom podielov upísaných príslušnou centrálnou bankou a počtom podielov, ktoré už boli zaplatené inými národnými centrálnymi bankami.
Článok 3
Záverečné ustanovenia
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch v súlade so Zmluvou o založení Európskych spoločenstiev.
V Bruseli 8. mája 2000

Labels: 2
18
15